K&H Bank Zrt. 
Molnár Zoltán Főosztályvezető Úr részére
Tisztelt Főosztályvezető Úr!
Hivatkozva a 2011.08.10-én Önök által faxon megküldött „Tájékoztató dematerizált kötvény okiratban foglalt jogokról és kötelezettségekről” tárgyú levelükben foglaltakra az alábbiakról tájékoztatom Önt.

Önkormányzatunk számára a CHF/HUF árfolyamváltozásból adódó folyamatosan növekvő fizetési kötelezettségek mindezidáig nem jelentettek fizetési nehézséget. Fizetési kötelezettségeinknek mindig határidőben eleget tettünk.

Önök a szerződésben rögzítettek alapján a konverzió lehetőségét helyezték kilátásba, ami az esélyét is elvenné Önkormányzatunktól, hogy az esetleg későbbiekben csillapodó CHF/HUF árfolyam alapján összességében a mai árfolyam alapján számítottakhoz képest kedvezőbb feltételekkel törleszthesse tartozását! A mai árfolyamon történő konverzió olyan irreális terhet róna Önkormányzatunkra, ami nem lehet célja sem Önkormányzatunknak, sem pedig a kötvénytulajdonosnak.

A kötvénytulajdonos által felajánlott kamatfelár módosítás szintén az Önkormányzat terheit növeli, ráadásul olyan jelentős mértékben, ami akár ténylegesen veszélyeztetheti Önkormányzatunk fizetőképességét.
Fentiek alapján javaslom, hogy tárgyalásos úton olyan kompromisszumos megoldást keressünk, amellyel a kötvénytulajdonos kockázata csökkenthető és Önkormányzatunk számára sem jelent vállalhatatlan terhet!

A tárgyalás időpontjaként javaslom 2011.augusztus 16. 13:00-t, vagy 2011. augusztus 17. 10:00-t akár Önkormányzatunk, akár az Önök székhelyén.

Önkormányzatunk vállalja, hogy mai naptól kezdődően, a tárgyalások lezárásáig, de legkésőbb 2011.augusztus 31-ig a 410 bázispontos kamatfelárat megfizeti.

A kötvény okiratban a konverzió lehetőségére vonatkozó 24 órás jogvesztő határidőt a tárgyalások lezárásáig halasztottnak tekintjük.

Sülysáp, 2011. augusztus 10.
Üdvözlettel, 

Horinka László

polgármester







